## **Piramisok – weboldal kódolása**

A következő feladatban egy weboldalt kell készítenie a piramisok rövid bemutatására a feladatleírás és a minta szerint. A feladat megoldása során a következő állományokat kell felhasználnia:   
voros.jpg, hatter.jpg, keret.png, piramis.jpg, forras.txt, piramis.css. Ahol a feladat másként nem kéri, a formázási beállításokat a piramis.css stílusállományban végezze el!

1. Hozzon létre HTML oldalt piramis.html néven! Állítsa be az oldal nyelvét magyarra és a kódolását UTF-8-ra!
2. A böngésző címsorában megjelenő cím „Piramisok” legyen!
3. A weboldal fejrészében helyezzen el hivatkozást a piramis.css stíluslapra!
4. Az oldal törzsébe helyezzen el egy DIV keretet, amit formázzon a stíluslap *leiras* azonosítójának felhasználásával! A keretbe másolja be az UTF-8 kódolású forras.txt állomány tartalmát!
5. Alakítsa ki a címeket a minta szerint! A weboldal címe *(„Piramisok”*) 1-es szintű címsor legyen! Az alcímek *(„Története”, „Érdekességek”,* és *„Vörös piramis”*) 2-es szintű címsor legyenek!
6. Alakítsa ki a szöveg hét darab bekezdését a minta szerint!
7. Az első bekezdés után helyezzen el egy keret (DIV) elemet, és formázza a stíluslap *kepkeret* osztálykijelölőjének felhasználásával! Ebbe a keretbe illessze be a piramis.jpg képet. Ha a kép fölé visszük az egeret, vagy a kép nem jeleníthető meg, akkor mindkét esetben a *„Gízai piramis”* szöveg jelenjen meg! A forrásban megtalálható { } kapcsos zárójelek között lévő *„A piramis egy…”* kezdetű képkisérő szöveget helyezze el a keretben a kép után, a { } jeleket pedig törölje a forráskódból!
8. Az utolsó címsor elé helyezzen el egy újabb keret (DIV) elemet, és formázza szintén a stíluslap *kepkeret* osztálykijelölőjének felhasználásával! Ebbe a keretbe illessze be a voros.jpg képet. Ha a kép fölé visszük az egeret, vagy a kép valamiért nem jeleníthető meg, akkor mindkét esetben a *„Vörös piramis”* szöveg jelenjen meg! A keretben a képet követően helyezze el a { } jelek közt a forrásban megtalálható *„Vörös, ugyanis vörös…”* kezdetű képkisérő szöveget, a { } jeleket pedig törölje a forráskódból!
9. Keresse meg a forrásban a *„mezopotámiai lépcsős minta”* kifejezést és alakítsa át új ablakban megnyíló hivatkozássá! Ez a hivatkozás a forrásban a kifejezés után [ ] jelek közt megtalálható URL-t nyissa meg a böngésző új ablakban! A [ ] jeleket törölje a forrásból!
10. Az oldalon alakítsa ki mindkét helyen a minta szerinti számozatlan felsorolásokat! A felsorolás elemei a forrásban + jellel kezdődő bekezdésekben találhatóak! A felsorolás elkészítése során a + jelölőkaraktereket törölje a szövegből!
11. A következő beállításokat, módosításokat a stíluslap megfelelő kijelölőinél végezze el!
    1. Állítsa be a hatter.jpg képet a weboldal háttereként!
    2. A *leiras* azonosítójú elem belső margója 35 képpont legyen!
    3. A stíluslap egyes szintű címsorra vonatkozó stílusbeállításait terjessze ki a kettes szintű címsorokra!
    4. A *kepkeret* osztályú elemnek 2 képpont vastag dimgray színű folytonos szegélye, valamint dőlt szövegstílusa legyen!

A hivatkozások szövege félkövér legyen!